जीतेंद्र: कॅरिअर को संवारने आज़माया था ऐसा फ़ॉर्मूला!
Bollywood Actor Annu Kapoor Special Column - Kuchh Dil Ne Kaha; रवि कपूर अपने चाचा के साथ कृत्रिम आभूषण (आर्टिफिशियल ज्वेलरी) की सप्लाई करने वी. शांताराम की फ़िल्म कंपनी में आया करते थे
रवि कपूर अपने चाचा के साथ कृत्रिम आभूषण (आर्टिफिशियल ज्वेलरी) की सप्लाई करने वी. शांताराम की फ़िल्म कंपनी में आया करते थे, लेकिन दिल ही दिल में हीरो बनने के सपने भी जवान हो रहे थे। पहली फ़िल्म ‘सेहरा’ में हीरोइन संध्या के बॉडी डबल करने के बाद शांताराम ने रवि कपूर को एक ब्रेक दिया। फ़िल्म थी ‘गीत गाया पत्थरों ने’!
इस फ़िल्म में हीरोइन ली अपनी दूसरी पत्नी की पहली बेटी राजश्री को और रवि कपूर का नाम बदलकर फ़िल्मी नाम रख दिया ‘जीतेंद्र’।
पहली फ़िल्म बिल्कुल नहीं चली। हीरोइन राजश्री को तो बाहर की फ़िल्में मिल गईं और वो नाम कमाकर आगे बढ़ गईं, लेकिन इधर हीरो जीतेंद्र का संघर्ष बहुत बढ़ गया। मुख्य कलाकारों की फ़िल्म अगर फ्लॉप हो जाए तो उनका स्ट्रगल बहुत भीषण हो जाता है।
कुछ दिनों बाद संघर्ष और मेहनत का नतीजा रंग लाया और 1964 की फ़िल्म ‘गंगा की लहरें’ के निर्माता-निर्देशक देवी शर्मा ने उन्हें अपनी फ़िल्म ‘गुनाहों का देवता’ के लिए साइन कर लिया। लेकिन जीतेंद्र अपनी जोड़ी जिस हीरोइन के साथ बनाना चाह रहे थे, वह लड़की तब तक साइड रोल या सेकंड लीड किया करती थी। इधर जीतेंद्र की इच्छा थी कि कोई बड़ी हीरोइन अगर उनके साथ आ जाएं तो फ़िल्म का स्वरूप बड़ा हो जाएगा, जिसका फ़ायदा जीतेंद्र के साथ-साथ फ़िल्म को भी मिल जाएगा। अपने विचार जब उन्होंने देवी शर्मा को बताए तो उन्होंने जीतेंद्र से ही कह दिया कि वो ही किसी बड़ी नाम वाली को ले आएं। जीतेंद्र ने राजश्री का नाम ही सुझा दिया, जिसके साथ उन्होंने काम किया था और जो अब स्टार बन चुकी थीं। देवी शर्मा मान गए लेकिन साफ़ कह दिया कि तुम ही उससे बात करो, लेकिन हीरोइन का मेरा जो बजट है, उसी में राजश्री को फ़िल्म करनी होगी। अगर वो राज़ी हो तो ले आओ।
राजश्री फ़िल्म करने को राज़ी तो हो गईं, लेकिन उसने जिस फ़ीस की डिमांड की वो निर्माता देवी शर्मा के बजट से ज़्यादा थी। हीरोइन का बजट देवी शर्मा पहले ही बता चुके थे। सो मजबूरी में जीतेंद्र को हालात से समझौता करते हुए एक नया प्रस्ताव निर्माता के सामने रखना पड़ा और वह यह कि ‘आप राजश्री को साइन कर लीजिए। जो भी धनराशि आपके हीरोइन के बजट से ज़्यादा है, वह मेरी फ़ीस में से काट लीजिएगा।’ देवी शर्मा ने बात मानकर राजश्री को हीरोइन ले लिया।
जब राजश्री के आने से फ़िल्म का सेटअप थोड़ा बड़ा दिखने लगा तो बारी आई म्यूज़िक की, और ज़ाहिर है बड़ी फ़िल्म के लिए संगीत-निर्देशक भी बड़ा नामी गिरामी होना चाहिए।
ये ज़माना शंकर जयकिशन का ज़माना था। वे ही अपने दौर के सबसे सफल और शीर्ष संगीतकार माने जाते थे। उनका नाम आने का मतलब था फ़िल्म बिक जाएगी और संगीत के कारण सफल भी हो जाएगी। लेकिन शंकर जयकिशन को संगीतकार लेने की बात आई तो फिर एक बार उनकी तगड़ी फ़ीस को लेकर बात अटक गई। जीतेंद्र ने इस समस्या का निदान दोबारा अपना फॉर्मूला देकर सुलझा लिया कि म्यूज़िक के लिए जो भी अतिरिक्त फ़ीस है और जो आपके निर्धारित बजट से ज़्यादा है, वो मेरी फ़ीस में से काट लेना!
हास्य कलाकार महमूद उन दिनों हर फ़िल्म की अनिवार्य आवश्यकता होते थे, लेकिन यहां भी महमूद जैसे स्टार को देने के लिए देवी शर्मा के पास पर्याप्त पैसा नहीं था। लिहाज़ा एक बार फिर जीतेंद्र अपना कॅरिअर सजाने और संवारने के लिए, अपनी आरज़ू पूरी करने के लिए पुरानी कुर्बानी वाली तरकीब और फार्मूला देने को तैयार हो गए। बंदा और कर भी क्या सकता था? फ़िल्मी ज़िंदगी का सवाल था। सो देवी शर्मा से फिर कह दिया कि ऊपर का जो भी है, वो मेरे पैमेंट में से काटकर महमूद साहब की प्राइज़ पूरी कर दो। इस तरह फ़िल्म ‘गुनाहों का देवता’ को विशाल फ़िल्म बनाने के चक्कर में बड़े-बड़े लोग जुड़ते गए और जीतेंद्र दिल खोलकर सबको अपनी फीस में से पैसे एडजस्ट करवाते चले गए।
सच्चाई ये थी कि निर्माता देवी शर्मा को बिल्कुल मालूम था कि कौन कितनी फीस चार्ज करता है, लेकिन वो जानबूझकर उस खास व्यक्ति के लिए अपनी तरफ से बजट कम बोल दिया करते थे। जीतेंद्र को अपने सुनहरे भविष्य के लिए एक अच्छा बड़ा आसानी से बिक जाने वाला सेटअप चाहिए था, तो वे बार-बार अपनी फीस में से पैसे कटवाकर अच्छा सेटअप बनवा रहे थे। वैसे अमूमन अगर निर्माता ने किसी से पैसे काटने की बात कह भी दी हो, तो सही में वो किसी कलाकार के पैसे काटता नहीं है, क्योंकि एक अच्छे और बड़े सेटअप का फायदा आखिरकार निर्माता को ही मिलता है। वैसे अपवाद हर जगह होते हैं।
इस तरह से फ़िल्म ‘गुनाहों का देवता’ बनकर पूरी हुई और रिलीज़ भी हुई। बॉक्स ऑफिस पर असफल होने के बावजूद देवी शर्मा का लगाया पैसा निकल आया।
जीतेंद्र ने जब अपने बचे-खुचे पैसे मांगे तो निर्माता देवी शर्मा ने कहा, ‘भय्या, तुम्हारा मेहनताना तो बाकी लोगों में बंट गया। अलबत्ता हिसाब करने बैठा तो तुम पर मेरा तीस हजार का कर्ज अलग चढ़ा है। तुम यार जीतेंद्र, उसका भुगतान करने का इंतज़ाम करो!’
जीतेंद्र ने दोनों हाथ जोड़कर देवी शर्मा को प्रणाम किया और कहा कि ‘गुरुदेव आप महान हैं!’ और तुरंत वहां से निकल लिए कि कहीं ऐसा न हो कि ये विकट निर्माता कुछ और जोड़-तोड़ करके और उधारी सिर पे चढ़ा दे।
‘गुनाहों का देवता’ के कुछ गीत आज सुनो तो मधुर लगते हैं-
- चाहा था बनूं प्यार की राहों का देवता, मुझको बना दिया है गुनाहों का देवता (मुकेश/शैलेन्द्र)
- राम करे कहीं नैना न उलझे, नैना जो उलझे तो मुश्किल से सुलझे (लता/हसरत)
- हमको तो बर्बाद किया है और किसे बर्बाद करोगे, भूल ना जाना आज के दिन को एक दिन हमको याद करोगे (शारदा/हसरत)
- तीर आंखों के जिगर के पार कर दो यार तुम, जान ले लो या की जान को निसार कर दो यार तुम।
आज भी इन गीतों में मिठास तो है। आपके जीवन में भी मिठास बनी रहे, इस मंगलकामना के साथ विदा लेता हूं।
जय हिंद! वंदे मातरम!